শিক্ষা মন্ত্রণালয় সূত্রে জানা গেছে, যেসব উপজেলায় সরকারি কলেজ নেই, সেগুলোতে একটি করে কলেজকে জাতীয়করণ করার নীতিগত সিদ্ধান্ত ছিল বর্তমান সরকারের। তারই আলোকে ২০১৬ সাল থেকে কলেজ তালিকাভুক্তির কাজ শুরু হয়। বিভিন্ন ধাপ পেরিয়ে মোট ২৮৩টি কলেজ জাতীয়করণের জন্য চূড়ান্ত করা হয়। জাতীয়করণের অংশ হিসেবে ওই সব কলেজের সব সম্পত্তি ইতোমধ্যে সরকারের নামে দানও (ডিড অব গিফট) করা হয়েছে। জাতীয়করণের তালিকায় থাকা কলেজগুলোতে মোট ৮ থেকে ১০ হাজার শিক্ষক আছেন। কিন্তু তাদের অবস্থান, মর্যাদা, বদলি ও পদোন্নতি কীভাবে হবে, তা দুই বছরেও ঠিক করতে পারেনি শিক্ষা মন্ত্রণালয়। মূলত এ কারণেই জাতীয়করণের আদেশ জারি হচ্ছে না।